Die diep web, onsigbare web, of verborge web is dele van die Wêreldwye Web waarvan die inhoud nie deur gewone websoekenjins geïndekseer word nie. Die teenoorgestelde term van die diep web is die oppervlakweb, wat toeganklik is vir enigiemand wat die internet gebruik. Rekenaarwetenskaplike Michael K. Bergman word gekrediteer vir die skep van die term diep web in 2001 as ’n soekindeksterm. Die inhoud van die diep web is weggesteek agter HTTP-vorms, en sluit baie algemene gebruike soos webpos, internetbankdienste en dienste in waar gebruikers voor moet betaal, en wat deur ’n betaalmuur beskerm word, soos onder meer video-op-aanvraag, sommige aanlyntydskrifte en -koerante. Die inhoud van die diep web kan deur ’n direkte URL of IP-adres gevind word en toegang tot die webwerf kan wagwoorde vereis. Die eerste samesmelting van die terme “diep web” en “donker web” het in 2009 ontstaan toe die diep web soekterminologie saam met onwettige aktiwiteite op die Freenet darknet bespreek is. Sedert die media verslag gelewer het van die Silk Road, het baie mense en media begin om die diep web as sinoniem van die donker web of donkernet te gebruik.